***დანართი №1***

**დამტკიცებულია**

**სსიპ - შოთა რუსთაველის ეროვნული სამეცნიერო ფონდის**

**გენერალური დირექტორის 2017 წლის 19 აპრილის № 27 ბრძანებით**

**სსიპ შოთა რუსთაველის ეროვნული სამეცნიერო ფონდისა და ოქსფორდის უნივერსიტეტის „საქართველოს შემსწავლელი მეცნიერებების“**

**ერთობლივი კვლევითი პროგრამის**

**საგრანტო კონკურსის პირობები**

**მუხლი 1. ზოგადი დებულებანი**

1. ფონდისა და ოქსფორდის უნივერსიტეტის საქართველოს შემსწავლელი მეცნიერებების ერთობლივი კვლევითი პროგრამის დაფინანსება ხორციელდება საქართველოს სახელმწიფო ბიუჯეტიდან და მის ადმინისტრირებას ახორციელებს ფონდი.
2. ფონდისა და ოქსფორდის უნივერსიტეტის „საქართველოს შემსწავლელი მეცნიერებების ერთობლივი კვლევითი პროგრამის“ საგრანტო კონკურსის პირობები არეგულირებს საგრანტო კონკურსის გამართვის, საკონკურსო განაცხადის შეფასების, გრანტის გაცემისა და შესრულების ანგარიშგების მონიტორინგის საკითხებს.
3. კონკურსის მიზნებია:

ა) საქართველოს შემსწავლელ მეცნიერებებში საერთაშორისო სტანდარტების შესაბამისი თანამედროვე დარგობრივი და ინტერდისციპლინური კვლევების განვითარება და პოპულარიზაცია საერთაშორისო ასპარეზზე;

ბ) ახალგაზრდა მკვლვართა მოზიდვა და მათი სამეცნიერო პოტენციალის ზრდა, ქვეყნის ისტორიის, კულტურის, დამწერლობის, ენისა და ლიტერატურის, არქეოლოგიისა და ხელოვნების, რელიგიის, სოციალურ - ეკონომიკური, პოლიტიკური ტრანსფორმაციის თანამედროვე კვლევების შედეგების გავრცელება საერთაშორისო აკადემიურ ქსელში;

გ) საქართველოსა და რეგიონის შემსწავლელი თანამედროვე კვლევების გამოყენებით თანამშრომლური კონტაქტებისა და კვლევითი კონსორციუმების ჩამოყალიბება, მრავალმხრივი, მდგრადი საერთაშორისო თანამშრომლობის უზრუნველყოფა.

**მუხლი 2. კონკურსში მონაწილე სუბიექტები და მონაწილეობის პირობები**

1. კონკურსის ფარგლებში ფინანსდება კვლევითი პროექტები [ოქსფორდის უნივერსიტეტის ქვეყანათმცოდნეობის ინტერდისციპლინური კვლევების სკოლის, რუსეთისა და აღმოსავლეთ ევროპის კვლევების განყოფილების](http://www.rees.ox.ac.uk/georgian-programme) ყველა სამეცნიერო მიმართულებაში, რომელიც ეხება საქართველოს: ანთროპოლოგია, სოციოლოგია, ეკონომიკა, პოლიტიკა, საერთაშორისო ურთიერთობები, ისტორია, ხელოვნება, რელიგია, საზოგადოება და კულტურა, ასევე, [ბოდლეინის ბიბლიოთეკაში](http://www.bodleian.ox.ac.uk/oua), ოლივერ და მარჯორი უორდროპების კოლექციის კვლევას.
2. სოციალური და ჰუმანიტარული კვლევების მიმართულებით კონკურსში გრანტის მოპოვების მიზნით, პროექტი უნდა წარმოადგინოს საქართველოს მოქალაქე, ფიზიკურმა პირმა, რომელსაც დოქტორის ან მასთან გათანაბრებული აკადემიური ხარისხი მიენიჭა საგრანტო პროექტის განხორციელების დაწყებამდე (2018 წლის იანვარი) ბოლო 7 წლის განმავლობაში, ხოლო უორდროპის კოლექციების კვლევების მიმართულებით - საქართველოს მოქალაქე, ფიზიკურმა პირმა, რომელსაც აქვს დოქტორის ან მასთან გათანაბრებული აკადემიური ხარისხი.
3. ოქსფორდის უნივერსიტეტთან შეთანხმების შესაბამისად, „საქართველოს შემსწავლელი მეცნიერებების ერთობლივი კვლევითი პროგრამის“ ფარგლებში სოციალურ და ჰუმანიტარულ მეცნიერებებში გამარჯვებული ორი კონკურსანტი 2018 წლის იანვრიდან „მიწვეული მკვლევარის“ სტატუსით გაემგზავრება [ოქსფორდის უნივერსიტეტის ქვეყანათმცოდნეობის ინტერდისციპლინური კვლევების სკოლის,](http://www.area-studies.ox.ac.uk/) [რუსეთისა და აღმოსავლეთ ევროპის კვლევების ცენტრის](http://www.rees.ox.ac.uk/georgian-programme), როგორც მასპინძელი დაწესებულების ბაზაზე 12 თვის განმავლობაში კვლევითი პროექტის განსახორციელებლად. ხოლო მესამე გამარჯვებული კონკურსანტი 2018 წლის იანვრიდან 12 თვის განმავლობაში „მიწვეული მკვლევარის“ სტატუსით კვლევას განახორციელებს ოქსფორდის უნივერსიტეტის [ბოდლეინის ბიბლიოთეკის](http://www.bodleian.ox.ac.uk/weston) ბაზაზე [ოლივერ და მარჯორი უორდროპების კოლექციაზე.](http://www.bodleian.ox.ac.uk/weston/finding-resources/guides/middleeast)
4. კონკურსის გამარჯვებული „მიწვეულ მკვლევარი“ კვლევით პროექტს განახორციელებს ოქსფორდის უნივერსიტეტის მასპინძელი დაწესებულების მიერ შერჩეულ მაღალკვალიფიციურ მენტორთან თანამშრომლობით.
5. კვლევითი პროექტის ხანგრძლივობაა 12 თვე.
6. კონკურსის ფარგლებში შეიძლება დაფინანსდეს შემდეგ მიმართულებებში წარდგენილი პროექტები: ანთროპოლოგია, სოციოლოგია, ეკონომიკა, პოლიტიკა, საერთაშორისო ურთიერთობები, ისტორია, ხელოვნება, რელიგია, საზოგადოება და კულტურა; შესაძლებელი და სასურველია ინტერდისციპლინური კვლევითი პროექტების წარმოდგენა.
7. კონკურსის გამარჯვებულმა „მიწვეულმა მკვლევარმა“ უნდა გააფორმოს ხელშეკრულება ოქსფორდის უნივერსიტეტთან კვლევითი პროექტის განხორციელების პერიოდზე (ამ ბრძანების დანართი 5).
8. მეცნიერს კონკურსში გრანტის მიღება შეუძლია მხოლოდ ერთხელ.

**მუხლი 3. დაფინანსება**

1. კონკურსის შედეგად შესაძლოა დაფინანსდეს 3 კვლევითი პროექტი, აქედან ერთი პროექტი - სოციალურ მეცნიერებებში, ერთი პროექტი - ჰუმანიტარულ მეცნიერებებში და ერთი პროექტი - ბოდლეინის ბიბლიოთეკის არქივში ოლივერ და მარჯორი უორდროპების კოლექციაზე მუშაობისათვის.
2. თითოეული კვლევითი პროექტისთვის ფონდის საგრანტო დაფინანსებაა 30 000 დიდი ბრიტანეთის გირვანქა სტერლინგის ეკვივალენტი ლარში.
3. თითოეული მკვლევარისათვის საგრანტო დაფინანსება მოიცავს შემდეგ ხარჯვით კატეგორიებს:

ა) მიწვეული მკვლევარის სტიპენდიას - 20 000 დიდი ბრიტანეთის გირვანქა სტერლინგის ეკვივალენტი ლარში;

ბ) პროექტის განხორციელების ადმინისტრაციულ ხარჯს - 10 000 დიდი ბრიტანეთის გირვანქა სტერლინგის ეკვივალენტი ლარში.

1. გრანტის მოგების შემთხვევაში, გრანტის მიმღებთან საგრანტო ხელშეკრულების გაფორმების შემდეგ, სტიპენდიის თანხის ჩარიცხვა ხდება გრანტის მიმღების მიზნობრივ ანგარიშზე ვიზიტის დაწყებიდან სამი თვით ადრე, ხოლო ადმინისტრაციული ხარჯებისათვის საჭირო თანხა ირიცხება ოქსფორდის უნივერსიტეტის ანგარიშზე;
2. სტიპენდია მიწვეულმა მკვლევარმა შესაძლოა გამოიყენოს ორმხრივი მგზავრობის ხარჯების (ერთი ორმხრივი ავიაბილეთი), ვიზის მოსაკრებელის, სამოგზაურო და ჯანმრთელობის დაზღვევის ხარჯის, დიდი ბრიტანეთის გაერთიანებულ სამეფოში ადგილობრივი მგზავრობის ხარჯის (საზოგადოებრივი ტრანსპორტის ხარჯების), კვლევითი პროექტის განხორციელებისას 12 თვის განმავლობაში საცხოვრებლის (ბინის, საერთო საცხოვრებლის ხარჯის), საკვებისა და საგანმანათლებლო ლიტერატურის შეძენის ხარჯის ასანაზღაურებლად.
3. ოქსფორდის უნივერსიტეტში ჩარიცხული ადმინისტრაციული ხარჯი მოხმარდება მიწვეული მკვლევრისთვის უნივერსიტეტის მასპინძელ დაწესებულებაში სამუშაო ადგილის გამოყოფას, კვლევითი და საგანმანათლებლო რესურსების წვდომას და უნივერსიტეტის მიერ შერჩეულ მენტორთან თანამშრომლობას. ფონდი არ ახორციელებს აღნიშნული თანხის მონიტორინგს.

**მუხლი 4. კონკურსში მონაწილეობისათვის წარსადგენი დოკუმენტაცია და პროექტის რეგისტრაციის წესი**

1. კონკურსში მონაწილეობის მსურველმა უნდა წარმოადგინოს განაცხადი **ინგლისურ ენაზე:**
2. კვლევითი პროექტი (ამ ბრძანების დანართი 2 - არაუმეტეს1800 სიტყვა, MS WORD დოკუმენტი, შრიფტის ზომა 11, ინტერვალი - 1.15, ფონტი Times New Roman);
3. ავტობიოგრაფია (ამ ბრძანების დანართი 3 - CV, PDF ფორმატში);
4. სამი რეკომენდატორის სია შემდეგი ინფორმაციის მითითებით: სახელი, გვარი, სამუშაო ადგილი, საკონტაქტო ინფორმაცია (ტელეფონი, ელ. ფოსტის მისამართი).
5. განცხადების შევსებული, ხელმოწერილი დოკუმენტი (ამ ბრძანების დანართი 4);
6. აკადემიური ხარისხის დამადასტურებელი საბუთი PDF ფორმატში;
7. პირადობის დამადასტურებელი დოკუმენტის ასლი (პირადობის მოწმობა/ საერთაშორისო პასპორტი) PDF ფორმატში.
8. პროექტის რეგისტრაცია უნდა განხორციელდეს შემდეგი განრიგით:
9. გრანტის მაძიებელმა მეცნიერმა კონკურსში პროექტის დასარეგისტრირებლად კონკურსის პირობების მე-4 მუხლის პირველ პუნქტში აღნიშნული წარმოსადგენი დოკუმენტები უნდა გამოგზავნოს ელექტრონული ფოსტით შემდეგ მისამართზე: [uo@rustaveli.org.ge](mailto:uo@rustaveli.org.ge) 2017 წლის 5 ივნისის 18:00 სთ-მდე.
10. კონკურსის ელ. ფოსტაზე მიღებულ თითოეულ პროექტს ფონდის მიერ მიენიჭება სარეგისტრაციო შიფრი და გაეგზავნება ელ.ფოსტით პროექტის წარმდგენს, გრანტის მაძიებელმა მეცნიერმა მიღებული შიფრი უნდა მიუთითოს განცხადებაზე კონკურსში მონაწილეობის შესახებ (დანართი 4) და შევსებული, ხელმოწერილი განცხადების ფორმა ფონდის კანცელარიაში უნდა წარმოადგინოს არაუგვიანეს 2017 წლის 7 ივნისის 16:00 საათამდე.
11. ფონდი უფლებამოსილია კონკურსის ნებისმიერ ეტაპზე კონკურსიდან მოხსნას პროექტი, რომელიც შეიცავს არასრულ ან ყალბ ინფორმაციას.
12. კონკურსის პირობებით დადგენილი ვადის დარღვევის, ან მოთხოვნილი დოკუმენტაციის არასრულყოფილად წარმოდგენის შემთხვევაში პროექტები არ განიხილება.
13. ფონდი არ ანაზღაურებს პროექტის მომზადებისა და წარდგენისათვის გაწეულ ხარჯებს.

**მუხლი 5. კონკურსის ადმინისტრირების განრიგი**

1. **2017 წლის 19 აპრილი** - კონკურსის გამოცხადება დადგენილი წესით;
2. **2017 წლის 5 ივნისი, 18:00 სთ** - პროექტების წარდგენა ფონდში ელექტრონული ფოსტით; ფონდის მიერ სარეგისტრაციო შიფრის მინიჭება ელ.ფოსტით მიღებული პროექტებისთვის და მინიჭებული შიფრის გაგზავნა ელ.ფოსტით პროექტის თითოეული წარმდგენისთვის.
3. **2017 წლის 7 ივნისი, 16:00 სთ** - შევსებული, ხელმოწერილი განცხადების ფორმის წარდგენა ფონდის კანცელარიაში.
4. **2017 წლის 8-9 ივნისი** - რეგისტრირებული პროექტების კონკურსის პირობებთან შესაბამისობის დადგენა;
5. **2017 წლის 12-29 ივნისი -** პროექტების შეფასება ფონდისა და უნივერსიტეტის ერთობლივი კომისიის მიერ;
6. **2017 წლის 30 ივნისი -** ინტერვიუსთვის შერჩეული კანდიდატებისთვის ფონდიდან შეტყობინების გაგზავნა;
7. **2017 წლის ივლისი -** ინტერვიუების ჩატარება შერჩეულ კანდიდატებთან ფონდისა და უნივერსიტეტის ერთობლივი კომისიის მიერ;
8. **2017 წლის ივლისი -** კომისიის შეფასების საფუძველზე გამარჯვებული პროექტების გამოვლენა და ფონდის გენერალური დირექტორის ინდივიდუალური ადმინისტრაციულ-სამართლებრივი აქტით დამტკიცება;
9. **2017 წლის ოქტომბერი** - საგრანტო ხელშეკრულებების გაფორმება;

**მუხლი 6. პროექტების შეფასება და გამარჯვებულების გამოვლენა**

1. პროექტებს აფასებს ფონდის გენერალური დირექტორის ინდივიდუალური ადმინისტრაციულ-სამართლებრივი აქტით შექმნილი ფონდისა და ოქსფორდის უნივერსიტეტის ერთობლივი საკონკურსო კომისია.
2. კომისიის მუშაობის წესს განსაზღვრავს ფონდის გენერალური დირექტორი.
3. კომისიის მიერ გამოვლენილ გამარჯვებულ პროექტებს ამტკიცებს ფონდის გენერალური დირექტორი ინდივიდუალური ადმინისტრაციულ-სამართლებრივი აქტით.

**მუხლი 7. საგრანტო ხელშეკრულება**

1. ფონდის გენერალური დირექტორის მიერ გამარჯვებული პროექტების დამტკიცების შემდეგ ფონდი უზრუნველყოფს საგრანტო ხელშეკრულების გაფორმებას კონკურსში გამარჯვებული პროექტის წარმდგენ მეცნიერთან.
2. საგრანტო ხელშეკრულება პროექტის განხორციელების სხვა პირობებთან ერთად ითვალისწინებს პროექტის ფარგლებში შექმნილი ინტელექტუალური საკუთრების უფლებით სარგებლობას გრანტის მიმღებსა და გრანტის გამცემს შორის საქართველოში მოქმედი და საერთაშორისო კანონმდებლობის შესაბამისად.

**მუხლი 8. საგრანტო ხელშეკრულების შესრულების მონიტორინგი**

* + - 1. საგრანტო ხელშეკრულებით გათვალისწინებულ ტრანშს ფონდი რიცხავს ავანსის სახით და პროექტის დასრულების შემდგომ ახორციელებს დაფინანსებული პროექტების მონიტორინგს, რომელიც მოიცავს პროექტის განხორციელების პროგრამულ და ფინანსური მონიტორინგს.

1. ფონდის გენერალური დირექტორი ინდივიდუალური ადმინისტრაციულ-სამართლებრივი აქტით ამტკიცებს პროექტის განხორციელების პროგრამული და ფინანსური ანგარიშის ფორმებს.

**მუხლი 9. პროექტის შეჩერება, შეწყვეტა და დასრულება**

პროექტის შეჩერება, შეწყვეტა და დასრულება რეგულირდება საქართველოს განათლებისა და მეცნიერების მინისტრის 2015 წლის 13 ოქტომბრის N135/ნ ბრძანების მე-16 მუხლის შესაბამისად.